Geitungen

Geitungen er et norsk folkemusikkband, startet i 1997.

Bandet består av Vidar Skrede, Olav Christer Rossebø og Håvard Ims, som alle tre har kjent hverandre fra barndommen. De fikk en del omtale da de deltok i NRK-programmet Lyden av lørdag i 2007.

Geitungen spiller hovedsakelig folkemusikk – masurka, vals og annet – fra Rogaland, men også noen egne komposisjoner. Stilen deres er dansespill, "hits frå ei svunnen tid", med et særegent klangbilde og iblandet impulser fra nyere musikk. Instrumenteringen består av blant annet fele, hardingfele, torader, mandolin og ulike gitarer.

 Biografi 
Vidar Skrede har master i nordisk folkemusikk fra Kungliga Musikhögskolan i Stockholm. Han er frilansmusiker og medlem i en rekke nordiske band som Den Store Norske Gitarkvartett, NOMAS, The Secret Carpet Club, Fant&Fente, AAMOS, Stimenn og Vidar Skrede DYNAMO BAND.

Olav Christer Rossebø har kandidat i utøvende folkemusikk ved Norges Musikkhøgskole i Oslo. Han er med i band som Bergen Mandolinband, Earlybird Stringband, Fant&Fente og Filibuster.

Håvard Ims er tidligere norgesmester på torader.

Geitungen har spilt på de fleste norske festivalene som Nordsjøfestivalen i Farsund, Haukeliseterfestivalen, Hilmarfestivalen i Steinkjer, Jørn Hilme-stemnet på Fagernes, Riddu Riððu, Vikedal Roots Music Festival, Folkekulturfestivalen/ Folkedansfestivalen og Den norske folkemusikkveka i Ål. Utenlandske festivaler som kan nevnes er Celtic Connections og Shetland Folk Festival.

I 2011 og 2012 fikk de støtte fra Kulturdirektoratet til turné i USA og Canada.

 Anerkjennelse 
Gruppa vant Folkelarmprisen i 2005 for beste plate i åpen/eksperimentell klasse, for plata Bra kast. De ble også nominert til Folkelarmprisen i 2005 i klassen årets nykommer ot i 2010 i klassen tradisjonelt samspill for Langt ute. Bra kast ble kjøpt inn av Norsk Kulturråds innkjøpsordning for fonogram.

I 2005 og i 2007 var de blant finalistene til INTRO-folk; Årets unge folkemusikere 2007.

Medlemmer
 Vidar Skrede – gitar, fele og hardingfele
 Olav Christer Rossebø – fele, mandola og gitar
 Håvard Ims – torader

Diskografi
 2001: Vaniljesaus
 2005: Bra kast (Heilo, Grappa)
 2010: Langt ute (Heilo, Grappa)

 Referanser 

 Eksterne lenker 



Kategori:Norske folkemusikkgrupper